འདམ་གཞུང་རྩྭ་ཐང་སྟེང་དུ་ལྷད་མེད་ཀྱི་འབྲོག་ཕྲུག་ཁྱུ་དང་ལྷན་དུ་དབྱངས་གསལ་གྱི་འབྲི་ཀློག་ལ་གཞོལ་བཞིན་པའི་རོལ་དབྱངས་པ་རྡོ་པོ་ལགས་ནི་སློབ་གསོའི་ལས་དོན་པ་དགེ་རྒན་དཀྱུས་མ་ཞིག་ཡིན་ཞིང་།ཁོང་གིས་སློབ་གསོའི་ལས་ཞོར་དུ་འཚོ་བའི་ཉམས་འགྱུར་ལྡན་ལ་སེམས་ཀྱི་ཚོར་འདུ་ཟབ་པའི་གླུ་གཞས་མང་དག་ཅིག་གསར་རྩོམ་གནང་ཡོད།དེ་སྔོན་གོ་ལའི་བུ་ཕྲུག་གི་བཏོན་པའི་༼ས་གཞིའི་འབོད་སྒྲ༽ཟེར་བའི་ཆེད་བསྒྲིགས་ནང་ཉན་ན་རྣ་བར་འཇེབས་ཤིང་བསམ་ན་སེམས་ལ་སྨན་པའི་བརྩམ་བྱ་མང་ཆེ་བ་ཁོང་གི་བརྩམ་བྱ་ཡིན་ལ།ཁོང་གིས་རོལ་དབྱངས་ལ་བཅངས་པའི་བརྩེ་བ་ནི་རང་ཉིད་ཀྱི་ཁྲག་རྒྱུན་དང་འདྲ་བར་ལུས་ཡོངས་སུ་ཐིམ་ཡོད་པས།ད་ལྟ་སླར་ཡང་རྒྱུན་མཐུད་དུ༼གངས་ལྷ་མེ་ཏོག༽ཅེས་པའི་ཁོང་གི་བརྩམ་བྱ་གསར་པ་ཞིག་སྐྱེ་རྒུའི་སེམས་དབུས་སུ་བཞད་པར་བྱས་ཡོད།༼གངས་ལྷ་མེ་ཏོག༽དེ་ནི་ཁོང་གི་སེམས་དབུས་ནས་བཞད་པའི་དྭངས་གཙང་གི་མེ་ཏོག་ཞིག་ཡིན་ལ་རྣམ་ཤེས་གླུ་དབྱངས་སུ་ཐིམ་པའི་སེམས་ཀྱི་མེ་ཏོག་ཅིག་ཀྱང་ཡིན།